Hvorirtveggja Rússar og Úkraínumenn fullyrða að herir þeirra hafi fellt yfir 23.000 hermenn úr liði óvinarins. Engar áreiðanlegar tölur er þó að finna um mannfall í stríðinu.
Volodymyr Zelensky, forseti Úkraínu, sagði í daglegu ávarpi sínu í gærkvöld að Úkraínuher hefði fellt yfir 23.000 rússneska hermenn í því sem hann kallaði fáránlegt eða brjálæðislegt stríð, og samt héldu Rússar áfram. Þá hefðu úkraínskir hermenn eyðilagt ríflega 1.000 rússneska skriðdreka, næstum 200 herþotur og hátt í 2.500 brynvagna af ýmsu tagi frá því að innrásin hófst Zelensky lýsti því yfir um miðjan apríl að Úkraínuher hefði misst 2.500 - 3.000 menn í átökunum fram að þeim tíma. Þessu vísar talsmaður rússneska varnarmálaráðuneytisins, hershöfðinginn Igor Konasjenkov á bug sem hreinni lygi. Hinn 16. apríl hafði rússneska fréttastofan eftir honum að ráðuneytið hefði áreiðanlegar heimildir fyrir því að 23.367 úkraínskir hermenn, þjóðvarðliðar og erlendir hermenn á mála hjá Úkraínustjórn hefðu fallið í átökunum fram að þeim degi. Engar áreiðanlegar tölur um heildarmannfall í stríðinu í Úkraínu liggja fyrir en Mannréttindastofnun Sameinuðu þjóðanna hefur birt tölur um mannfall meðal óbreyttra borgara. Staðfest dauðsföll í þeirra röðum voru 2.899 hinn 29. apríl - en stofnunin tekur jafnan fram að raunverulegur fjöldi fallinna sé að öllum líkindum margfalt meiri.